Det går stærkt. Meget stærkt.

I går blev ACTA aftalen underskrevet i Japan af EUs medlemstater, heriblandt Danmark. Den mangler fortsat godkendelse i EU-parlamentet og aftalen træder ikke i kraft, før den er behandlet der. Og underskrivelsen fandt ikke sted uden drama:

ACTA eller Anti-Counterfeiting Trade Agreement, mistede nemlig samtidig en af de centrale figurer i tilblivelsen af den: Kader Arif, der står som såkaldt 'rapporteur' i forhold til aftalen, er trådt ud af gruppen bag. Og han smækker voldsomt med døren via sin hjemmeside.

Læs mere om ACTA her



En maskerade

- Jeg vil hermed frasige mig ansvaret for hele den proces, der har ledt til underskrivelse af denne aftale: Ingen borgerorganisationer har deltaget, det hele har været uigennemsigtigt fra starten og selv EU-parlamentets krav til teksten er blevet overhørt. Alle ved at aftalen er problematisk. Både den måde den påvirker almindelige borgere og at internetudbydere gøres juridisk ansvarlige....Denne aftale har store konsekvenser for borgernes liv og samtidig gøres der alt for, at Parlamentet intet får at sige....jeg vil ikke deltage i denne maskerade mere, skriver han.

Han beskylder samtidig højrefløjen af Europaparlamentet for at manipulere og forsøge at presse aftalen igennem uden nok debat.

Tror du ACTA glider glat igennem Europa Parlamentet?